Kruismodelle te kies en te keurMaroela Media het onlangs twee kruismodelle onder hande gehad – Mazda se CX3 en Volkswagen se splinternuwe Taigo. Albei het ŉ netjiese ontwerp, maar heel uiteenlopende benaderings vir dieselfde tipe voertuig. Kom ons vergelyk die twee en kyk watter een is die beter kopie. Ontwerp: Albei voertuie het ŉ netjiese, moderne ontwerp. Mazda volg sy Kodo-ontwerptaal en die CX3 bly getrou hieraan, maar só ook die Volkswagen. Ek persoonlik is nie uitgeboul deur die agterkant van die Taigo nie, maar ander dink dit is weer mooi. Die vooraansig van die Taigo is vir my werklik netjies. Binneruim: Die CX3 het ŉ netjiese binneruim met luukse materiale en goeie ergonomie, maar voel heel knap. Die Taigo, soos sy Polo-boetie, kry dit egter reg om heel ruim te voel, met puik ergonomie en luukse materiale. Dit voorste sitplekke in die Taigo is voorwaar gemaklik met die lang sitvlak. Die Mazda is geensins ongemaklik nie, maar die Taigo voel baie meer ruim. Albei voertuie is gepeper met luukshede soos raakskerminligtingstelsels, klimaatbeheer, sondakke en dies meer – maar die Taigo se digitale instrumente en Beats-klankstelsel plaas hom ŉ kortkop voor. Enjin, ratkas en dryfstelsel: Hier het elkeen ŉ unieke punt wat in sy guns tel, dit hang net af waarna jy op soek is. Die 2.0 atmosferiese viersilinderpetrolenjin in die Mazda is lieflik. Hy bied 115 kW en 206 Nm. Hy is nie swaar op brandstof nie en het krag wanneer mens dit soek. Vir dié klas voertuig dink ek egter dat sy enjin heel raserig is waar mense gewoond is aan stiller turbo-enjins. Die Taigo word aangedryf deur ŉ 1.0 driesilinderturbopetrolenjin. Die enjin gaan gepaard met ŉ 7-spoed dubbelkoppelaarratkas. Die enjin is tjoepstil en heel sterk sowel as indrukwekkend lig op brandstof. Ek is nie gaande oor VW se programmering van sy DSG-ratkas nie. Hy wissel té vinnig ratte om omwentelinge laag te hou om uitlaatgasse so laag moontlik te hou, maar dit raak frustrerend en die Taigo is nie met ŉ handrat beskikbaar nie. Ritgehalte, padhouvermoë en veiligheid: Albei voertuie spog met indrukwekkende veiligheidstandaarde. Daar is ses lugsakke, sluitweerremme met elektroniese remkragverspreiding, vastrap en stabiliteitsbeheer. Die padhouvermoë is in die kol met albei buksies, maar die ritgehalte in die Taigo is beter as in die CX3. Die Taigo het sagter vering en is beslis ŉ meer gemaklike opsie. Opsomming: Dit is maklik om die twee op te som. Die CX3 is eenvoudig heelwat ouer as die Taigo, en dis waar hy sy punte begin verloor. Die Taigo is splinternuut, het meer innoverende tegnologie én is boonop nog goedkoper ook. My geld is op die Taigo tussen die twee. Die twee vergelyk só: 3 jaar/45 000 km diensplan